Matteus 24:31 Die Here Jesus het van Sy terugkoms gepraat toe Hy by die tempel staan. Sien Matt 24;1,2. Die tempel is ’n pragtige gebou. Die Jode is trots op die tempel. Jesus sê van die tempel dat nie een klip op die ander sal bly nie. Hy profeteer dat hierdie geboue verwoes sal word. Dit het in die jaar 70 ook regtig gebeur. Die tempel is toe heetltemal verwoes.
Die tempel is as vervulling van Christus se profetiese woorde verwoes. Nogtans is dit baie belangriker dat Christus sekerlik sal terugkom. Met Sy terugkoms sal die tyd aanbreek wat die Nuwe Jerusalem op hierdie aarde sal neerdaal. Ons lees van die Nuwe Jerusalem in Openbaring 21:22: “En ’n tempel het ek nie daarin gesien nie, want die Here God, die Almagtige, is sy tempel, en die Lam.”
Die laaste woord is nie verwoesting nie, maar ’n heerlike toekoms waar God by ons sal woon as ons God. Christus kom terug om vir God se volk ’n wêreld te gee wat heeltemal in heerlikheid herstel is. Selfs ’n wêreld waar God se kinders so tuis kan wees dat die HERE die mens as Sy kind nie kom opsoek soos in die paradys nie. Die nuwe aarde is die plek waar ons altyd naby Hom kan wees!